ສະເຫຼີມສະຫຼອງ 45 ປີແຫ່ງວັນສ້າງຕັ້ງການພົວພັນທາງການທູດລະຫວ່າງ ຫວຽດນາມ - ອິນເດຍ
(ພາບປະກອບ)
ຕອນເຊົ້າວັນທີ 10/01 ຄະນະກຳມະການປະຊາຊົນນະຄອນ ໂຮ່ຈີມິນ ຈັດຕັ້ງພິທີສະເຫຼີມສະຫຼອງ 45 ປີແຫ່ງວັນສ້າງຕັ້ງການພົວພັນທາງການທູດລະຫວ່າງ ຫວຽດນາມ - ອິນເດຍ (07/01/1972 – 07/01/2017) ແລະ 10 ປີແຫ່ງວັນສ້າງຕັ້ງການພົວພັນຄູ່ຮ່ວມມືຍຸດທະສາດລະຫວ່າງ 2 ປະເທດ (06/07/2007 – 06/07/2017). ກ່າວຄຳເຫັນທີ່ພິທີ, ທ່ານ ຮີງແກກມ້າງ ຮອງປະທານຄະນະກຳມະການປະຊາຊົນນະຄອນ ໂຮ່ຈີມິນ ເນັ້ນໜັກວ່າ ການພົວພັນ ຫວຽດນາມ - ອິນເດຍ ໄດ້ຮັບຜົນງານໃຫຍ່ຫລວງຫລາຍຢ່າງ ແລະ ໄດ້ຮັບການຍົກສູງ, ເປີດກ້ວາງໃນທຸກຂົງເຂດຢ່າງບໍ່ຢຸດຢັ້ງ. ໃນຊຸມປີຜ່ານມາ, ພິເສດແມ່ນພາຍຫລັງການນຳ 2 ປະເທດເຫັນດີເປັນເອກະພາບຍົກລະດັບການພົວພັນກາຍເປັນການພົວພັນຄູ່ຮ່ວມມືຍຸດທະສາດຮອບດ້ານໃນປີ 2016, ການພົວພັນລະຫວ່າງບັນດາກະຊວງ, ຂະແໜງການ, ທ້ອງຖິ່ນຂອງ 2 ປະເທດໃນຫລາຍຂົງເຂດນັບມື້ນັບພັດທະນາ, ເຂົ້າສູ່ປະສິດທິຜົນ, ເພື່ອຜົນປະໂຫຍດຂອງປະຊາຊົນ 2 ປະເທດ. ທ່ານນາງ Smita Pant ຫົວໜ້າສະຖານກົງສູນໃຫຍ່ ອິນເດຍ ປະຈຳ ນະຄອນ ໂຮ່ຈີມິນ ຕີລາຄາການພົວພັນ ຫວຽດນາມ - ອິນເດຍ ໄດ້ຮັບການສ້າງຕັ້ງບົນພື້ນຖານໝັ້ນຄົງ ດ້ວຍການເຊື່ອມຕໍ່ຢ່າງເລິກເຊິ່ງກ່ຽວກັບວັດທະນະທຳ, ປະຫວັດສາດ, ຄວາມສີວິໄລ, ຄວາມໄວ້ເນື້ອເຊື່ອໃຈ, ຄວາມເຂົ້າໃຈ ແລະ ມີການຊ່ວຍເຫຼືອເຊິ່ງກັນ ແລະ ກັນຢູ່ບັນດາເວທີປາໄສສາກົນ ແລະ ພາກພື້ນ. ທ່ານນາງ Smita Pant ຢືນຢັນວ່າ: ໃນໄລຍະຈະມາເຖິງ ຈະມານະພະຍາຍາມຊຸກຍູ້ບັນດາກິດຈະກຳຮ່ວມມືກ່ວາອີກ ສ້າງຄວາມຮ່ວມສຳພັນກ່ຽວກັບການທ່ອງທ່ຽວ, ວັດທະນະທຳ ແລະ ມະນຸດລະຫວ່າງບັນດາທ້ອງຖິ່ນຂອງ ອິນເດຍ ກັບ ນະຄອນ ໂຮ່ຈີມິນ, ປະກອບສ່ວນປັບປຸງ ແລະ ພັດທະນາສາຍພົວພັນຮ່ວມມືຫລາຍສົ້ນອັນດີງາມ ລະຫວ່າງ 2 ປະເທດໃຫ້ນັບມື້ນັບພັດທະນາ.
(ແຫຼ່ງຄັດຈາກ VOV)